Sonja Mikkelsen (S), 2000-04-11:
Først vil jeg gerne takke ordførerne bredt for en positiv opbakning til lovforslaget.
Det tyder jo på, at vi også forholdsvis hurtigt kan gøre det færdigt.
Jeg skal i hvert fald gøre, hvad jeg kan for, at vi så hurtigt som muligt får opklaret de spørgsmål, der er rejst fra de forskellige ordføreres side, og som vi selvfølgelig kan vende tilbage til under udvalgsarbejdet. Jeg vil godt sige lidt generelt om det med medicinalindustriens opgaver i denne her sammenhæng:
Der var nogle, der var dybt bekymrede for, om medicinalindustrien nu kunne klare den opgave, det er at indberette hvert halve år på det her område.
Og jeg vil gerne gøre opmærksom på, at jeg tror, det var fru Tove Videbæk, der gjorde sig skyld i en lille misforståelse.
Det kan godt være, det er, fordi det ikke står tydeligt nok i bemærkningerne, men så vil jeg gerne præcisere det.
De enkelte medicinindustrier skal selvfølgelig kun indberette for egne produkter, som de har i koncernen, og som de sælger i Europa.
Så det dér med, at de skal indberette for 4.100 præparater hvert halve år, holder jo altså ikke.
Det skal man lige være opmærksom på. Så vil jeg også gøre opmærksom på, at den samme industri har jo altså ingen problemer med at bruge den ordning, vi har med, at de kan regulere prisen hver 14. dag.
Det kan de godt finde ud af at indberette. Så jeg er ret sikker på, at medicinalindustrien også er indstillet på at løse denne her opgave for os. Vi har sådan set ikke andre til at gøre det, for det er jo ikke priser, der er tilgængelige på anden måde.
Så er der rejst nogle spørgsmål
om, hvorvidt prispressen virker, og om den virker hensigtsmæssigt eller den virker uhensigtsmæssigt.
Det vil jo vise sig.
Det er jo altid et skøn, om prispressen virker i den retning, som vi ønsker os.
Vi har haft en prisaftale her indtil den 1. marts 2000.
Nu erstattes den af et nyt system her, og jeg tror faktisk, at det vil virke.
Jeg tror sådan set, at hr. Tom Behnke har ret
i, at medicinalindustrien vil indrette sig efter den måde, vi herefter tilrettelægger priserne på.
Så det tror jeg såmænd nok de vil gøre.
Så vil jeg gerne gøre en enkelt bemærkning om det med, at vi kan suspendere tilskuddet til et præparat, hvis det ikke har en pris, der er acceptabel inden for det system, vi nu etablerer.
Dér vil jeg gerne sige til udvalget, at jeg påtænker at indføre det med en vis forsinkelse og offentliggørelse, forstået på den måde, at vi offentliggør på forhånd, når vi konstaterer, at der er et produkt, som vi ikke længere kan give tilskud til, fordi det simpelt hen ikke holder prisen, det ligger for højt.
Så offentliggør vi, at nu går det middel altså ud af tilskudssystemet, og dermed i virkeligheden også, at man selv må købe det uden tilskud, hvis man skal have det fremover, men at det først sker i løbet af f.eks. 3 måneder, sådan at der er en tilpasningsmulighed både for lægen og patienten, men i virkeligheden også for lægemiddelindustrien til at indrette sin prisdannelse efter, at man stadig væk er på markedet.
Og det er selvfølgelig med henblik på at sikre, dels at det pres på prisen, som vi ønsker, opretholdes, og dels samtidig at give en vis mulighed for, at man kan tilpasse sig den her situation.
Og dermed tror jeg faktisk, at vi har besvaret de spørgsmål, der blev rejst bl.a. af fru Anni Svanholt.
Her er en metode, som kan løse nogle af de problemer, der kan være forbundet med nogle enkelte, der kan komme i klemme, hvis deres medicin pludselig ikke længere findes med et tilskud på markedet.
Så den metode vil jeg gerne nøjere præcisere over for udvalget i forbindelse med udvalgsbehandlingen.
Det var jo nemt at høre på fru Tove Videbæk, at Kristeligt Folkeparti ikke er omfattet af finanslovaftalen.
Til gengæld var det vanskeligt at høre på fru Yvonne Herløv
Andersen, at CD er omfattet af finanslovaftalen. Det beklager jeg sådan set, for jeg mener egentlig, at vi her gør det fornuftigt og ordentligt og har fokus rettet imod det, det drejer sig om, nemlig at holde priserne nede.
Og hvem er det, det er til gavn for?
Ja, det er primært til gavn for patienterne, som jo er dem, der må holde for i den sidste ende, hvis det er sådan, at priserne ikke bliver holdt nede.
Men så er det selvfølgelig også til gavn for den offentlige kasse, for den betaler jo en stor del af det også.
Og jeg synes måske, at fru Yvonne Herløv Andersen ligesom glemte perspektivet i det, der er ærindet med de her forskellige initiativer, vi tager for at holde prisen i ro og holde prisen nede på medicin, så de danske patienter ikke skal betale mere, end man skal i andre lande.
Jeg får også mange breve på det dér område, men jeg vil gerne sige, at gennemgående er det nu mit indtryk, at den ordning, vi fik etableret pr. 1. marts, faktisk fungerer udmærket.
Så er der nogle, der er utilfredse, men det er jo, fordi de er utilfredse med den betaling, de skal af med første gang, de er på apoteket.
Men der har vi jo været vidende om, at det var sådan, det ville fungere, så det er jo ikke fordi, det ikke fungerer.
Der er ikke praktiske vanskeligheder forbundet med denne her ordning.
Der har været nogle enkelte apoteker, der har problemer med deres egne edb-systemer.
Det arbejder de selvfølgelig med at få udbedret, det har de vel i stor udstrækning fået afsluttet.
Men generelt må vi sige, at det har været en forbavsende fin introduktion af det nye system, vi har gennemført pr. 1. marts.
Så det synes jeg ikke at man kan klandre nogen for.
Det er rigtigt, at der er nogle, der er utilfredse med den nye metode, men det var vi klar over, da vi besluttede os for det, og det kan jeg ikke se at der er nogen grund til at vi ændrer på med de henvendelser, i hvert fald jeg får på det her område.